13.12.2004		

Oikeusministeriö
PL 25
00023 Valtioneuvosto

LAUSUNTO HOLHOUSLAINSÄÄDÄNNÖN TARKISTAMISTYÖRYHMÄN MIETINNÖSTÄ

	Mietintö  sisältää holhoustoimilakia koskevia muutosehdotuksia sekä ehdotuksen uudeksi laiksi edunvalvontavaltuutuksesta. 

	Holhoustoimilakiin esitetyt muutokset ovat edunvalvojan työn kannalta melko vähäisiä. Muutokset koskevat  holhousviranomaisen toimivallan laajentamista. Maistraatti voisi riidattomissa tapauksissa muuttaa edunvalvojan tehtävänkuvaa, vapauttaa edunvalvojan tehtävästään ja määrätä edunvalvojan tehtävän lakkaamaan. Muutoksenhaku maistraatin edellä luetelluista  myönteisistä päätöksistä esitetään siirrettäväksi hallinto-oikeudesta käräjäoikeuteen.

	Holhousviranomaisen lupaa edellyttäviin oikeustoimiin on lisätty lainan antaminen päämiehen varoista. Luvanvaraisiksi esitetään  myös sellaisten osakkeiden ja osuuksien luovuttamista, jotka oikeuttavat hallitsemaan osaa rakennuksesta tai kiinteistöstä, sekä asumisoikeusasunnon myyntiä ja pitkäaikaista vuokrausta. Edunvalvojan kannalta tärkeät esteellisyyttä koskevat säännökset sekä pykälät isännän vastuusta ja salassapidosta esitetään muutettaviksi.

32 § Esteellisyys:	”Muu edunvalvojalle läheinen henkilö” esitetään poistettavaksi pykälästä. Vastapuolien luetteleminen säännöksessä tyhjentävästi selkeyttäisi sen, milloin edunvalvoja ei saa edustaa päämiestään. Muutos on perusteltu.

34 § Lupa-asiat:	10 ja 11 kohta. Ehdotettu muutos perustuu asunto-osakeyhtiölain 1 ja 2§:iin, joiden mukaan asunto-osakeyhtiön osakkeet voivat tuottaa oikeuden hallita paitsi huoneistoa myös muuta osaa yhtiön omistamasta rakennuksesta tai sen hallinnassa olevasta kiinteistöstä. Muutos on perusteltu.

	13 kohta. Työryhmän mietinnössä ehdotetaan mahdollistettavaksi rahalainan antaminen päämiehen varoista holhousviranomaisen luvalla. Ehdotettu säännös ei ole täysin sopusoinnussa muiden HolhTL:n säännösten kanssa. Jos päämiehellä on varoja, joita hän ei tarvitse elatukseensa, edunvalvojan tulee sijoittaa ne HolhTL 39 §:n 2 momentin mukaan siten, että varojen säilymisestä on riittävä varmuus ja varoille saadaan kohtuullinen tuotto.

	Liki 18 vuotta kestäneen virkaholhooja-edunvalvojaurani aikana ei kukaan lähiomainen tai ”muu läheinen” ole pyytänyt lainaa päämieheni varoista eikä myöskään päämies ole ilmaissut  tahtoaan. Jos päämies itse ymmärtää asian merkityksen ja haluaa antaa lapselleen rahalainan esim. ilman korkoa, edunvalvojan näkemys HolhTL 39§:n 2 momentin mukaan on, että oikeustoimi ei ole päämiehen edun mukainen, koska tuotto puuttuu. Lainaehtojen on oltava verrannolliset pankkilaitosten myöntämien lainojen kanssa tai ainakin vastattava pitkäaikaiselle talletukselle maksettavaa korkoa, samoin vakuudet. Nykyisessä taloudellisessa tilanteessa pankit myöntävät pitkiä lainoja kohtuullisella korolla.

	Edellä mainituista syistä rahalainan antaminen päämiehen varoista luvanvaraisena oikeustoimena tulisi poistaa esityksestä.

45 §	Säännöstä päämiehen isännänvastuuta vahingosta, jonka edunvalvoja on aiheuttanut toimessaan, ehdotetaan muutettavaksi siten, että päämiehen korvausvastuuta ei rajoiteta silloin, kun vastuu perustuu sopimukseen, jonka edunvalvoja on tehnyt päämiehensä puolesta. Uusi sanamuoto selkeyttää asian.

Omaisuuden luovuttaminen päämiehen kuoltua
	Nykyisessä laissa on riittävät säännökset omaisuuden luovuttamisesta edunvalvonnan päättyessä kuolinpesän yhteishallintoon. Oikeus luovuttaa pesän varat yhdelle osakkaalle ja ilmoitus siitä muille osakkaille toimii hyvin. Pesänselvittäjän hakeminen ei kuulu edunvalvojan tehtäviin ja olisi muutoinkin liian järeä ja kustannuksia aiheuttava toimi.

Laki edunvalvontavaltuutuksesta
	Valtuutus tehdään toimintakykyisenä ja se tulee voimaan vasta, kun valtuuttaja on sairauden johdosta mahdollisesti  tullut kykenemättömäksi itse hoitamaan asioitaan. Todennäköisesti edunvalvontavaltuutusta tulevat käyttämään aluksi vain valveutuneet ja varakkaat henkilöt. Uusi instrumentti säästää tulevaisuudessa yleisen edunvalvonnan resursseja.

Muita huomioita	Ongelmana on, että kaikki kunnat eivät anna riittäviä resursseja yleisen edunvalvonnan asianmukaiseen hoitoon. Eräät kaupungit ovat jopa ulkoistamassa yleisen edunvalvonnan erilaisten yhdistysten tehtäväksi. Yhdistykset haluavat toiminnasta taloudellista hyötyä. Työt tehdään talkootyönä, jolloin  päämiesten asioiden hyvä hoito ja salassapitovelvollisuus voidaan asettaa kyseenalaiseksi. Tähän asiaan tulisi heti puuttua muuttamalla lakia holhoustoimen edunvalvontapalveluiden järjestämisestä.

	Ystävällisin terveisin

	Marja-Liisa Aalto
	Vastaava yleinen edunvalvoja
	Porin kaupungin yleinen edunvalvontatoimisto